**Informatīvais ziņojums par profesionālās izglītības un profesionālās ievirzes (mūzikā, mākslā, dejā un sportā) izglītības skolotāju un atbalsta personāla papildu apmaksu mācību satura apguvei Covid-19 pandēmijas laikā**

1. **Situācijas raksturojums**

Covid-19 pandēmijas ietekmes rezultātā saskaņā ar Ministru kabineta 2020.gada 6.novembra rīkojumu Nr.655 “Par ārkārtējās situācijas izsludināšanu” (turpmāk – MK rīkojums) 15.3.2. apakšpunktu sākotnēji tika noteikts, ka no **2020.gada 9. novembra tiek pārtraukta mācību procesa norise klātienē** visās izglītības iestādēs un nodrošinātas mācības attālināti, kā **izņēmumu** 5.13.2.3.apakšpunktā paredzot, ka profesionālās izglītības programmu praktiskās daļas apguve, kura nepieciešama profesionālo prasmju vai kvalifikācijas ieguvei un kuru nav iespējams veikt attālināti, var notikt klātienē. Šāda kārtība pastāvēja **līdz 2020.gada 20. decembrim, kad ar** 2020.gada 17.decembra grozījumiem MK rīkojumā (MK 17.12.2020. rīkojums Nr.777) tika noteikts, ka, sākot ar 2020.gada 21.decembri attālināti jāīsteno arī profesionālās izglītības programmu praktiskās daļas apguve.

Atbilstoši 2021.gada 21.janvāra grozījumiem MK rīkojumā no **2021.gada 25.janvāra** var notikt individuāla profesionālās izglītības programmu praktiskās daļas apguve, kura nepieciešama profesionālo prasmju vai kvalifikācijas ieguvei 2021. gada pirmajā pusgadā un kuru nav iespējams veikt attālināti, kā arī tās norises laikā ir iespējams ievērot divu metru distanci un novērst saskarsmi ar citiem izglītojamiem.

Līdz ar to atsevišķiem 1. un 2.kursu izglītojamiem attālinātā mācību procesā gandrīz nemaz nav bijis iespējams apgūt praktiskās mācības izvēlētajā profesijā. Jāņem arī vērā, ka 3. un 4. kursu beidzējiem, tuvojoties mācību gada noslēgumam, nepieciešams papildu atbalsts, īpaši kvalifikācijas prakšu nodrošināšanā praktisku iemaņu apguvei, jo lielāko daļu no mācību gada viņi mācību priekšmetu saturu ir apguvuši attālināti, pašvadītas mācīšanās procesā, savukārt praktiskās iemaņas apguvuši tikai daļēji klātienē, attālināti vai nav apguvuši vispār.

Savukārt profesionālās ievirzes izglītības (mūzikā, mākslā un dejā) programmu apguvei turpinoties attālināti, pedagogiem aizvien vairāk uzmanības jāpievērš katra izglītojamā individuālai pieejai arī tajos mācību priekšmetos, kuros klātienes procesā notiek grupu stundas, tādējādi vairākkārt palielinot mācību darbam veltīto stundu apjomu.

Atbilstoši 2021.gada 26.februāra grozījumiem MK rīkojumā,kad kļūst pieļaujamas individuālās konsultācijas profesionālās ievirzes izglītības programmu izglītojamiem, pedagogiem vienlaikus jāturpina gan attālinātais mācību process, gan jānodrošina sekmīgi mācību programmas apguves rezultāti, tādējādi palielinot darba apjomu un sniedzot iespēju izglītojamiem turpināt izglītību profesionālās vidējās izglītības pakāpē.

Līdz 2020.gada 21.decembrim profesionālās ievirzes sporta izglītības programmu īstenošanā bija iespējami individuāli apmeklējumi un individuāli treniņi iekštelpās, ievērojot divu metru distanci, vienai personai nodrošinot ne mazāk kā 15 m2 no apmeklētājiem pieejamās sporta norises vietas telpu platības, un telpu piepildījums nepārsniedz 20% no maksimāli iespējamā cilvēku skaita, ko pieļauj telpas infrastruktūra. Ārtelpās vienā treniņgrupā vienlaikus organizēti drīkst pulcēties ne vairāk kā 10 personas (neieskaitot sporta speciālistus un sporta darbiniekus), kā arī nedrīkst izmantot ģērbtuves.

Saskaņā ar MK rīkojumu ar 21.decembri tika pārtraukta sporta treniņu (nodarbību), tai skaitā individuālo apmeklējumu, norise iekštelpās. Ārtelpās saglabājas esošais regulējums(tai skaitā arī attiecībā uz profesionālās ievirzes sportā un interešu izglītības sportā programmu īstenošanu) – joprojām vienā treniņgrupā vienlaikus organizēti drīkst pulcēties ne vairāk kā 10 personas (neieskaitot sporta speciālistus un sporta darbiniekus), kā arī nedrīkst izmantot ģērbtuves.

Līdz ar to, treneriem palielinās pienākumu apjoms (darba slodze), kas šajā periodā veicami papildus tiešajiem pedagoģiskā darba pienākumiem - papildus resursu izmantošana, ikdienas darba režīma organizācija (darba laika plānošanas izmaiņas) darba rezultāta nodrošināšanai (attālināti, ārtelpās, t.sk., āra laukumu pielāgošana treniņu apstākļiem), risinājumi savstarpējās komunikācijas ar audzēkņiem dažādošanai.

Kopumā profesionālās izglītības un profesionālās ievirzes izglītības pedagogiem bija nepieciešama ātra pārorientēšanās uz attālinātu mācību procesu, veidojot individuāli pielāgotus mācību plānus audzēkņiem, nodrošinot praktiskās mācības profesijas apguvei, kā arī organizējot individuālu pieeju, kas ir nozīmīga gan izglītības turpināšanai nākamajā izglītības pakāpē, gan novēršot priekšlaicīgu mācību pārtraukšanu, kā arī psiholoģisku atbalstu izglītojamiem.

**2. Izvērtējums par pasākuma saderīgumu ar komercdarbības atbalsta kontroles regulējumu**

Ievērojot to, ka publiskie līdzekļi var tikt piešķirti arī tādām profesionālās izglītības iestādēm un profesionālās ievirzes (mūzikā, mākslā, dejā un sportā) izglītības iestādēm, uz kurām var attiecināt Eiropas Komisijas dokumenta “Komisijas paziņojums par Līguma par Eiropas Savienības darbību 107. panta 1.punktā minēto valsts atbalsta jēdzienu” 30.punkta nosacījumus un Komercdarbības atbalsta kontroles likuma (turpmāk – KAKL) 5.pantā minēto, komercdarbības atbalsta kontekstā Izglītības un zinātnes ministrija (turpmāk – ministrija) veica izvērtējumu (pielikums) par komercdarbības atbalsta (ne)esamību un par to, vai uz to būtu attiecināmi komercdarbības atbalsta kontroles principi.

Finansējuma atbalsts tiks sniegts visiem pedagogiem, kuri valsts izglītības sistēmas ietvaros tiek nodarbināti licencēto un akreditēto profesionālās vidējās izglītības un profesionālās ievirzes (mūzikā, mākslā, dejā un sportā) izglītības programmu īstenošanā, pie kam profesionālās izglītības iestādēs tikai tām pedagoģiskajām likmēm, kas paredzētas vidējās profesionālās izglītības programmu īstenošanai.

Valsts finansējums profesionālās ievirzes sporta izglītības iestāžu (programmu) pedagogu darba samaksai un valsts sociālās apdrošināšanas obligātajām iemaksām tiek piešķirts atbilstoši Ministru kabineta 2017. gada 29. augusta noteikumiem Nr.508 “Kārtība, kādā valsts finansē profesionālās ievirzes sporta izglītības programmas” uz līdzvērtīgiem nosacījumiem pašvaldību dibinātajām  un privātajām sporta skolām, vērtējot pēc objektīviem un uz kvalitāti balstītiem kritērijiem, tādejādi vienlaicīgi nodrošinot vienlīdzīgu konkurenci starp profesionālās ievirzes sporta izglītības iestādēm. Līdz ar to, arī atbalsts tiek piešķirts tikai valsts finansētajām pedagogu likmēm. Ņemot vērā to, ka attiecīgās sporta skolas nesaņem mācību maksas un citus ieņēmumus (tās neveic saimniecisko darbību), tālāk netiek vērtēta sporta skolu atbilstība KAKL 5.panta komercdarbības atbalsta pazīmēm.

Izglītības iestādes, saņemot finansējuma atbalstu un veicot atskaiti par finansējuma izlietojumu, nepārprotami nošķir atbalsta mērķim paredzēto finansējumu no pārējā tām pieejamā finansējuma. Profesionālā vidusskola ,,Victoria”, skaistumkopšanas profesionālā vidusskola BEAUTY SCHOOL un starptautiskā CIDESCO Rīgas kosmētikas skola aprēķina atbalstu tikai par vidējās profesionālās izglītības programmu īstenošanu, atbalsts netiek sniegts par profesionālās pilnveides un tālākizglītības programmu īstenošanu, kā arī iestādes veic šo pakalpojumu nošķiršanu, ārpus valsts vispārējās izglītības sistēmas un tas ir skaidri izsekojams no grāmatvedības datiem.

Veicot izvērtējumu par šādu ieguldījumu  iespējamo atbilstību KAKL 5. pantam,  ir secināms, ka konkrētajā situācijā viennozīmīgi izpildās KAKL 5. panta 1.punktā noteiktā komercdarbības atbalsta pazīme, jo finansējums no valsts budžeta, par kura piešķiršanu tiek lemts, ir publiskie resursi.

Ņemot vērā, ka profesionālā vidusskola ,,Victoria”, skaistumkopšanas profesionālā vidusskola BEAUTY SCHOOL un starptautiskā CIDESCO Rīgas kosmētikas skola, kam mācību maksa u.c. ieņēmumi, kas nav valsts budžets un starptautiskais finansējums mācībām, veido vairāk kā 50% īpatsvaru no kopējiem ieņēmumiem, kā arī privātās profesionālās ievirzes (mūzikā, mākslā un dejā) izglītības iestādēs - Agra Daņiļeviča deju skola, Edmunda Veizāna deju skola, Universum mūzikas un mākslas skola, Mūzikas skola ,,Namiņš”, Tukuma profesionālās ievirzes deju skola ,,Demo”, mūsdienu deju skola ,,Vendija” - proporcija no mācību maksas un citiem sniegtajiem izglītības pakalpojumiem pret kopējiem izglītības iestāžu izdevumiem sastāda vairāk kā 50% no kopējiem iestāžu ieņēmumiem, varam secināt, ka iepriekš minētās izglītības iestādes veic saimniecisko darbību. Attiecīgi varam secināt, ka pirmsšķietami izpildās arī KAKL 5. panta 2. punktā noteiktā ekonomiskās priekšrocības pazīme.

Neizpildās KAKL 5. panta 3. punktā noteiktā komercdarbības atbalsta pazīme – pasākums nav vērtējams kā selektīvs, jo atbalsts tiek sniegts visām (gan valsts, gan pašvaldību, gan privāto dibinātāju) Latvijas izglītības iestādēm, kuras īsteno licencētas un akreditētas vidējās profesionālās izglītības un profesionālās ievirzes (mūzikā, mākslā, dejā) izglītības programmas.

Neizpildās KAKL 5. panta 4. punktā minētā pazīme, t.i., finansiāla palīdzība (atbalsts vidējās profesionālās izglītības programmu un profesionālās ievirzes (mūzikā, mākslā, dejā) izglītības programmu īstenošanai) neietekmēs tirdzniecību un neizkropļos konkurenci ES iekšējā tirgū, jo izglītojamie gandrīz pilnībā ir Latvijas iedzīvotāji, kā arī šīs programmas tiek īstenotas tikai latviešu valodā, un diez vai tās piesaistīs izglītojamos no ārvalstīm, jo tās netiek plaši reklamētas ārpus vietējā reģiona.

 Tādejādi Latvijā sniegtajam profesionālās izglītības pakalpojumam ir vietējs raksturs un tas neietekmē tirdzniecību un nekropļo konkurenci Eiropas Savienības iekšējā tirgū, kā arī pasākums nav selektīvs, jo attiecas uz visām izglītības iestādēm, kuras īsteno vidējās profesionālās un profesionālās ievirzes (mūzikā, mākslā, dejā) programmas, vienādi. Līdz ar to varam secināt, ka vienlaikus neizpildās visas četras KAKL 5.pantā minētās pazīmes.

**3. Priekšlikumi turpmākai rīcībai**

Ievērojot iepriekš minēto, izglītojamiem ir nepieciešams papildu atbalsts, lai sasniegtu profesionālās izglītības standartā noteiktos mācību procesa rezultātus, profesionālo prasmju apgūšanai atbilstoši profesijas standartu prasībām, savukārt izglītojamiem nepieciešams ne tikai saņemt atbildes uz konkrētiem jautājumiem par mācību vielu un apgūt praktiskas iemaņas izvēlētajā profesijā, bet arī saņemt motivējošu atbalstu no skolotāja vai atbalsta personāla, piemēram – psihologa, kas ir viens no atbalsta veidiem kvalitatīva mācību procesa nodrošināšanā. Ministrija ierosina, ka 2021.gada martā pedagogi saņem vienreizēju atbalstu par papildu slodzi un palielinātu darba apjomu obligātā mācību satura apguvei nodrošināšanā, kā arī par darba apjoma palielināšanos, nodrošinot vienlīdzīgu pieeju visiem izglītojamiem. Ministrija piedāvā divus galvenos kritērijus, par kuriem profesionālās izglītības un profesionālās ievirzes izglītības pedagogiem būtu paredzēts vienreizējs atbalsts 300 *euro* apmērā proporcionāli vienai pedagoga darba slodzei, tai skaitā piemaksas bruto apmērs 242,74 *euro* un darba devēja valsts sociālās apdrošināšanas obligātās iemaksas (turpmāk – VSAOI) - 57,26 *euro*:

1. ātra pārorientēšanās uz attālinātu mācību procesu, veidojot individuāli pielāgotus mācību plānus audzēkņiem, kā arī nodrošinot praktiskās mācības profesijas apguvei, pastiprināta analīze saskaņā ar audzēkņu individuālām mācīšanās vajadzībām:

* 1. Izglītojamiem, kuriem ir grūtības mācībās. Šeit tiek aptverti gan tie izglītojamie, kuriem arī klātienes procesā bija nepieciešama lielāka uzmanība un laiks, gan arī tie izglītojamie, kuriem kāda noteikta tēma vai uzdevuma veikšana bija sagādājusi īpašas problēmas;
	2. Izglītojamiem, kuriem attālinātajā mācību procesā ir ierobežotas iespējas izmantot tehniskos līdzekļus praktisko mācību apguvē, tai skaitā papildu darbs individuālas pieejas nodrošināšanai, drošas datu pārraides nodrošināšanā u.c.;
	3. Vienādu iespēju (nemainīgas izglītības kvalitātes) nodrošināšana visiem mācību – treniņu grupu audzēkņiem – izglītības programmas īstenošana attālināti un ārtelpās (nepieciešamas papildus gatavošanās stundas un papildus risinājumu un treniņu programmu izstrāde treniņu norises nodrošināšanai);
	4. Izglītojamie, kuriem nepieciešams psiholoģisks atbalsts, īpaši tiek aicināts atbalsta personāls ieplānot papildu laiku.

 2. Pedagogiem profesionālās izglītības un profesionālās ievirzes (mūzikā, mākslā un dejā) izglītības iestādēs, kuri gatavo izglītojamos gada noslēguma pārbaudes darbiem un profesionālās kvalifikācijas eksāmeniem, kā arī praktiskajiem darbiem, kas nav izpildāmi attālinātajā mācību procesā.

Piemaksas apmērs sastāda aptuveni 30% no pedagogu zemākās algas likmes.

Ņemot vērā minēto, ministrija aprēķinājusi, ka, lai nodrošinātu atbalsta sniegšanu profesionālās izglītības un profesionālās ievirzes izglītības pedagogiem Covid-19 pandēmijas laikā, nepieciešami **2 117 468 *euro***:

|  |
| --- |
| **Nepieciešamais finansējums profesionālās izglītības un profesionālās ievirzes pedagogiem Covid-19 pandēmijas laikā** |
| Resors | Resora nosaukums | **300 EURkopā***(ieskaitot piemaksas bruto apmēru 242,74 euro un darba devēja VSAOI)* | no tiem |
| Piemaksa bruto | Darba devēja |
| (242,74 EUR) | VSAOI |
| **PAVISAM KOPĀ** | **2 117 468** | **1 713 316** | **404 152** |
|   | tajā skaitā: |   |   |   |
| 15. | Izglītības un zinātnes ministrija | 1 112 087 | 899 830 | 212 257 |
|  | *- pakļautības profesionālās izglītības iestādes* | *605 049* | *489 570* | *115 479* |
|  | *- privāto dibinātāju profesionālās izglītības iestādes* | *8 548* | *6 918* | *1 630* |
|  | *– profesionālās ievirzes sporta programmu īstenošanai* | *498 490* | *403 342* | *95 148* |
| 16. | Zemkopības ministrija | 14 874 | 12 036 | 2 838 |
| 18. | Labklājības ministrija | 1 584 | 1 282 | 302 |
| 22. | Kultūras ministrija | 957 771 | 774 960 | 182 811 |
|  | *- padotības profesionālās vidusskolas* | *277 216* | *224 304* | *52 912* |
|  | *- pašvaldību profesionālās vidusskolas* | *22 003* | *17 803* | *4 200* |
|  | *-pašvaldību profesionālās ievirzes skolas* | *642 350* | *519 743* | *122 607* |
|  | *-privāto dibinātāju profesionālās ievirzes skolas* | *16 202* | *13 110* | *3 092* |
| 29. | Veselības ministrija | 3 611 | 2 922 | 689 |
| 62. | Mērķdotācijas pašvaldībām | 27 541 | 22 286 | 5 255 |

Saskaņā ar  [Covid-19 infekcijas izplatības seku pārvarēšanas likuma](https://likumi.lv/ta/id/315287-covid-19-infekcijas-izplatibas-seku-parvaresanas-likums) [24.](https://likumi.lv/ta/id/315287-covid-19-infekcijas-izplatibas-seku-parvaresanas-likums#p24) pantu, pasākumus ar Covid-19 izplatību saistītā valsts apdraudējuma un tā seku novēršanai un pārvarēšanai finansē no budžeta finansētajām institūcijām iedalītajiem valsts budžeta un pašvaldību budžetu līdzekļiem. Ministru kabinets pēc pamatota ministriju pieprasījuma var pieņemt lēmumu par valsts apdraudējuma seku novēršanas un pārvarēšanas pasākumiem, kā arī par finansējuma piešķiršanu no valsts budžeta programmas 02.00.00 "Līdzekļi neparedzētiem gadījumiem".

Ņemot vērā minēto, tiek plānots, ka finansējums skolotājiem un atbalsta personālam vienreizējam atbalstam tiks pieprasīts no 2021. gada valsts budžetā plānotā finansējuma neparedzētiem gadījumiem.

Izglītības un zinātnes ministre Ilga Šuplinska

Vizē:

Valsts sekretārs Jānis Volberts